Núria Morelló: "La paraula 'bruixa' encara està lligada a la idea del mal femení"

Sat, 27 Jun 2020 21:30:00 +0000

La cacera de bruixes es va produir del segle XV al XVII. La majoria eren dones vídues, solteres o que provenien d'altres llocs i, simplement, per aquest motiu, els seus propis veïns tenien una raó per denunciar-les i que acabessin a la forca o a la foguera. Això era abans, però la caça del qui és diferent no ha acabat. En parlem amb dos experts: Núria Morelló, historiadora i antropòloga. És professora de secundària i de la Universitat de Lleida i autora de "Bruixeria, bruixes i relacions socials patriarcals al pla de Lleida". I Pau Castell, professor d'Història Medieval a la Universitat de Barcelona i investigador de la cacera de bruixes. La seva tesi doctoral, que ha guanyat diversos premis, es diu "Orígens i evolució de la cacera de bruixes a Catalunya". Ha coordinat i editat diversos llibres i articles que parlen sobre la bruixeria i ha estat professor convidat en diverses universitats d'Europa i del Canadà.